สผ.แจงเพิ่มทุนผ่านเว็บตลาดตปท.ไร้คำถาม
“เทวินทร์” นำทีมชี้แจงผู้ลงทุนทั่วโลกกรณีเพิ่มทุน ผ่านเว็บไซต์ตลาดหลักทรัพย์
2 พ.ย. 2555

“เทวินทร์” นำทีมชี้แจงผู้ลงทุนทั่วโลกกรณีเพิ่มทุน ผ่านเว็บไซต์ตลาดหลักทรัพย์ 
นายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ บริษัท ปตท.สำรวจและผลิตปิโตรเลียม (PTTEP) เปิดเผยว่า บริษัทได้ชี้แจงให้กับผู้ลงทุนทั่วโลกผ่านเว็บไซต์ของตลาดหลักทรัพย์เมื่อวันที่ 1 พ.ย.ที่ผ่านมา เพื่อให้ข้อมูลเกี่ยวกับการเพิ่มทุนและข้อมูลของบริษัท รวมถึงทิศทางการเติบโตในอนาคต 
สำหรับแผนการเพิ่มทุนจำนวน 650 ล้านหุ้นนี้ ถือว่ามีความชัดเจนเพราะแทบไม่มีคำถามจากนักลงทุนต่างชาติ ส่วนขั้นตอนการระดมทุนนั้น บริษัทเตรียมพบกับนักลงทุนในประเทศ ระหว่างวันที่ 19-20 พ.ย.ที่จะถึงนี้ และหลังจากนั้นจะเดินทางไปพบกับนักลงทุนในต่างประเทศตั้งแต่สิงคโปร์ ฮ่องกง และสหรัฐพร้อมกับการทำการสำรวจราคาขายหุ้น (บุ๊กบิวดิง) ไปด้วย
“การเพิ่มทุนในครั้งนี้ ประเมินเม็ดเงินเบื้องต้นน่าจะมีการระดมทุนประมาณ 9.8 หมื่นล้านบาท โดยหุ้นเพิ่มทุนจะจัดสรรให้กับผู้ถือหุ้นเดิมก่อน และหากต้องการได้รับสิทธิซื้อหุ้นเพิ่มทุนในครั้งนี้ นักลงทุนจะต้องซื้อหุ้น PTTEP ภายในวันที่ 7 พ.ย. จึงจะได้รับสิทธิจองซื้อหุ้นเพิ่มทุน” นายเทวินทร์ กล่าว
ด้านราคาหุ้น PTTEP ลดลง 2 บาท หรือ 1.205 ปิดที่ระดับ 164 บาท ท่ามกลางมูลค่าการซื้อขายรวม 391 ล้านบาท